मधेपुरा। मधेपुरा के राजद विधायक चंद्रशेखर के गांव भेलवा में इसी छह जून को मुख्यमंत्री नीतीश कुमार आएंगे। यहां सीएम की उपस्थिति में ग्रामसभा की कार्यवाही होगी। पहली बार सेवायात्रा के क्रम में सीएम की मौजूदगी में इस तरह के कार्यक्रम का आयोजन है। भेलवा आदर्श पंचायत है, लेकिन यहां के लोग खुश नहीं हैं। लोगों को ऐसा लग रहा है कि सीएम के आने से व्याप्त समस्याओं का समाधान हो जाएगा। गांव की हालत, न पूछिए तो बेहतर।
यह कैसा आदर्श पंचायत: विधायक चंद्रेशखर के पैतृक आवास तक आप मोटर गाड़ी से नहीं पहुंच सकते। माननीय के घर तक पहुंचने में नरक का एहसास होता है। कच्ची व कीचड़युक्त सड़क होते हुए जनाब के घर तक जाने में थोडी सी चूक आपको हड्डी रोग विशेषज्ञ के पास पहुंचा सकती है। आश्चर्य नहीं कि महज दो सौ मीटर कच्ची सड़क अब तक पक्की नहीं हो सकी। कहते हैं कि किसी भी प्रदेश की समृद्धि आंकने का आधार सड़क यातायात हुआ करता है, इस कसौटी पर इस पंचायत की स्थिति ठीक नहीं है। बावजूद यह आदर्श पंचायत है।
यहां बिजली भी नहीं: विद्युत की उपलब्धता और खपत आर्थिक विकास का महत्वपूर्ण सूचकांक है। इसके बिना मानव सभ्यता का विकास असम्भव है। इस कसौटी पर भी भेलवा की तस्वीर धुंधली है। विगत एक साल से गांव में बिजली नहीं है। ट्रांसफार्मर चोरी हो जाने के कारण यहां के लोग शहरों में दुधिया रोशनी को देख जीता है।
समस्या-दर-समस्या: विधायक के पिता अवकाश प्राप्त शिक्षक अनिरूद्ध प्रसाद मंडल भी मानते हैं कि अभी यहां बहुत कुछ किया जाना है। हालांकि वे कहते हैं कि यहां विकास हुआ है। मुखिया मनोज कुमार मुखिया कहते हैं कि वे बारह बजे दिन से रात दस बजे तक प्रत्येक दिन पंचायत भवन में बैठते हैं। हर संभव प्रयास रहता है कि समस्याओं का निदान हो। मुखिया भी स्वीकारते हैं कि यहां बिजली व शौचालय की समस्या है। मध्य विद्यालय भेलवा में शिक्षकों की काफी कमी है। बोले, एक ट्रांसफार्मर जला पड़ा है दूसरा किसी काम का नहीं है। कुल मिलाकर, जब आदर्श पंचायत का यह हाल है तो फिर..?
इस पंचायत के लिए अदम गोंडवी की यह पंक्ति सटीक बैठती है-
‘तुम्हारी फाइलों में गांव का मौसम गुलाबी है,
मगर ये आंकड़े झूठे हैं ये दावा किताबी है।’
hin_Deva hin_Deva hin_Deva hin_Deva hin_Deva hin_Deva hin_Deva